Innocentius servus servorum Dei dilectis filiis Eduensis ecclesiæ canonicis tam præsentibus quam futuris in perpetuum. Officii nostri nos hortatur auctoritas pro ecclesiarum statu satagere et earum quieti et utilitati salubriter, auxiliante Domino, providere. Quod igitur, dilecti in Christo filii, a nobis humiliter postulastis ut videlicet possessiones et bona quæ ad jus ecclesiarum beatorum Nazarii et Lazari pertinent, auctoritate apostolica firmaremus, venerabilis fratris nostri Stephani episcopi vestri discreti siquidem et sanctæ romanæ Ecclesiæ amatoris viri precibus inclinati, vestris petitionibus duximus annuendum. Statuimus enim ut quascumque possessiones, quæcumque bona predictæ ecclesiæ in præsentiarum juste et canonice possident, aut in futurum concessione pontificum, liberalitate regum vel principum, oblatione fidelium, seu aliis justis modis, præstante Domino, poterunt adipisci, firma vobis in perpetuum et illibata permaneant. In quibus hæc propriis nominibus adnotanda subjunximus: terram scilicet in qua beati Lazari ecclesia sita est quemadmodum certis finibus noscitur limitata: ex uno siquidem latere via publica est quæ ab ejusdem castri porta ante januas ecclesiæ recta extenditur usque ad claustrum canonicorum; inde derivatur alia publica via in civitate euntibus Rebellum, quæ ex alio latere terminus est supradictæ terræ ad quadrivium quod sancti Quintini appellatur. Alia nichilominus publica via quæ predictam castri portam ingredientes ducit ad dexteram ilico recta sed postmodum obliquata similiter terminus est prefatæ terræ usque ad supradictum sancti Quintini quadrivium; quam immunem ab omnibus exactionibus et consuetudinibus liberam ab illustri viro Hugone Burgundiæ duce vobis concessam præsentis scripti pagina confirmamus; Tyliniacensem, Candostrensem atque Ulgensem ecclesias cum omnibus earum pertinentiis quas bonæ memoriæ Gualterius Cabillonensis episcopus, salvo siquidem sinodali jure, universitati vestræ restituit atque concessit; ecclesias beatæ Mariæ de Roclena cum terra pro qua Guillelmus cantor vobis statutum censum annualiter persolvebat; ecclesiam de Lasiaco et terram in eadem potestate sitam cum hominibus, molendinis, piscariis et consuetudinibus quæ Gualterius de Glana pro animæ suæ remedio vobis tradidit et postmodum Aldone illustri viro idipsum nichilominus collaudante; in territorio Bituricensi apud castrum sancti Bricii quindecim solidos et obolum a monachis ipsius loci vobis annualiter persolvendos. Decernimus ergo ut nulli omnino hominum liceat præfatas ecclesias temere perturbare aut earum possessiones auferre, vel oblatas retinere aut minuere aut aliquibus molestiis fatigare, sed omnia integra conserventur vestris usibus profutura, salva utique Eduensis episcopi justitia et reverentia. Si qua igitur in futurum ecclesiastica secularisve persona hanc nostræ constitutionis paginam sciens contra eam temere venire temptaverit, secundo tertiove commonita, si non satisfactione congrua emendaverit, potestatis honorisque sui dignitate careat reamque se divino judicio existere de perpetrata iniquitate cognoscat et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtæ ultioni subjaceat: conservantes autem, intervenientibus beatorum Apostolorum, meritis, omnipotentis Dei gratia æternæ felicitatis præmia consequantur. Amen. Amen. Ego Innocentius catholicæ Ecclesiæ episcopus subscripsi. Ego Matheus Albanensis episcopus subscripsi. Ego Johannes tituli sancti Chrysogonis presbyter cardinalis subscripsi. Ego Romanus diaconus cardinalis SS. Sergei et Bacchi subscripsi. Datum Lugduni per manum Aimerici sanctæ romanæ Ecclesiæ diaconi cardinalis et cancellarii, IIII kal. martii, indictione X, incarnationis vero Dominicæ anno MCXXXII, pontificatus autem domni Innocentii papæ II anno III.